钦定古今图书集成/明伦汇编/宫闱典/第071卷 > 《上昭明太子集别传表》同前
## 钦定古今图书集成/明伦汇编/宫闱典/第071卷 > 《上昭明太子集别传表》同前

臣闻无怀、有巢之前，书契未作；尊卢、赫胥之氏，坟典
不传。若夫正少阳之位，主承祧之则，口实为美，唯称
启诵，自玆厥后，罕或闻焉。昭明太子，禀仁圣之姿，纵
生知之量，孝敬兼极，温恭在躬。明月西流，幼有文章
之敏；羽籥东序，长备元良之德。蕴兹三善，弘此四聪，
非假二疏，宁劳四皓？虎贲恧其经学，智囊惭其调护。
岂止博望延宾，寿春能赋，问疑枣据，书戒“凭陵”而已
哉！玉折何追，星颓靡续。地尊虢嗣，外阳之术无征；位
比周储，缑山之驾不反。臣以不肖，妄作明离，出入铜
龙，瞻仰故实。思所以揄扬盛轨，宣记德音。谨撰《昭明
太子别传文集》，请备之延阁，藏诸广内，永彰茂实，式
表洪徽。